b'\n_START_ARTICLE_\nParlament\n_START_PARAGRAPH_\nParlament (tudi predstavni\xc5\xa1tvo) je politi\xc4\x8dno demokrati\xc4\x8dno telo, ki zdru\xc5\xbeuje posameznike, ki jih je izvolila nacija, da odlo\xc4\x8dajo v njenem imenu._NEWLINE_Slovenski parlament je dvodomen. Sestavljata ga Dr\xc5\xbeavni zbor (ti. spodnji dom), ki je \'splo\xc5\xa1no ljudsko predstavni\xc5\xa1tvo\', ter Dr\xc5\xbeavni svet (ti. zgornji dom), ki je  \'predstavni\xc5\xa1tvo posebnih interesov\'. Parlamentarne funkcije so mo\xc4\x8dno zgo\xc5\xa1\xc4\x8dene v Dr\xc5\xbeavnem zboru, ki v ti. zakonodajnem postopku oblikuje zakone, ki so najpomembnej\xc5\xa1i splo\xc5\xa1ni pravni akt v kontinentalnih pravnih sistemih, kamor \xc5\xa1teje tudi slovenski. Zakonodajni postopek poteka na podlagi pooblastil Ustave, konkretneje pa je urejen v Poslovniku Dr\xc5\xbeavnega zbora.\n_START_SECTION_\nZgodovinski razvoj parlamenta\n_START_PARAGRAPH_\nSkozi zgodovino je parlament postopoma izpodrinil suverena (npr. monarh), ki je odlo\xc4\x8dal o vseh javnih zadevah.\n_START_SECTION_\nSrednjeve\xc5\xa1ki parlamenti\n_START_PARAGRAPH_\nV srednjem veku najprej nastane parlament, da bi usklajeval decentralizacijo in pogosto prekrivajo\xc4\x8de se oblasti. Med 12. in 16. stoletjem so najprej od preprostega svetovanja suverenu pri\xc5\xa1li ti organi do nadzora nad njegovim delovanjem, s\xc4\x8dasoma pa so ga \xc5\xbee lahko tudi zavirali. V parlament so se vklju\xc4\x8devali tudi razni mestni predstavniki. Do razvoja je pri\xc5\xa1lo predvsem zaradi potrebe samega suverena, ki si je prizadeval pove\xc4\x8dati svojo legitimnost s soglasjem predstavnikov obrobnih, vendar pomembnih oblasti (za to pa zahtevajo predstavni\xc5\xa1tvo\xe2\x80\x93"no taxation without represation"). V 16. in 17. stoletju so monarhi krepili svoj oblast, to pa je vodilo do slabitve mo\xc4\x8di parlamentov. To se ni zgodilo le v Angliji, katere parlament je kasneje tudi postal vzorec za preporod ostalih parlamentov. V 19. stoletju so za\xc4\x8dele nastajati demokracije in monarhi\xc4\x8dne ureditve so se po\xc4\x8dasi umikale; parlamenti so za\xc4\x8deli nadzorovati vlado.\n_START_SECTION_\nSodobni parlamenti\n_START_PARAGRAPH_\nNovi demokrati\xc4\x8dni parlamenti so postopoma dobili nadzor nad vlado, pridobili so tudi pravico do oblikovanja zakonodaje. Prehod od parlamenta, ki je bil le golo predstavni\xc5\xa1tvo (svetovalci) do parlamenta s funkcijo vladanja, je popolnoma spremenil pojmovanje predstavni\xc5\xa1tva. Danes parlament predstavlja dr\xc5\xbeavljane in jim tudi vlada, ker pa opravlja dve funkciji prihaja do napetosti._NEWLINE_Prevladujo\xc4\x8da prvina sodobnih parlamentov, kot predstavni\xc5\xa1kih skup\xc5\xa1\xc4\x8din je uveljavljanje nadzora nad vlado, politi\xc4\x8dne odlo\xc4\x8ditve pa morajo sprejemati tako, da zagotavljajo njihovo ujemanje z voljo ljudstva._NEWLINE_Sodobni parlament resda je v marsi\xc4\x8dem \xc5\xa1e vedno podoben srednjeve\xc5\xa1kemu (npr. predstavni\xc5\xa1tvo, pluralizem, skup\xc5\xa1\xc4\x8dinska narava), vendar je za sodobne parlamente predvsem zna\xc4\x8dilna stalnost in samostojnost, oblikovani so z volitvami z namenom, da zastopajo dru\xc5\xbebena mnenja in ne dru\xc5\xbebene skupine.'